Ogni mês si fâs la lune, ogni dì si impare une.
Vuê, par esempli, o discuvierzin che salacor bielzà tra i secui XV, XVI e XVII e esisteve chê robe fantomatiche, in realtât inventade tal secul passât, che e ven clamade “Isontino” e che soredut no veve – e no à – nuie ce fâ cul Friûl… (gulp!!!)
Nus al insegne il titul di un comunicât stampe dât fûr de Universitât che a chest pont no savìn plui cemût clamâle (dal Friûl? dal Isontino? di palaç Antonini, sezion periferiche dal ateneu «triveneto»?), che al fevele – cemût che si lei achì – dal «Reportage dal Friuli e dall’Isontino durante la Repubblica di Venezia».
Se a dânus cheste informazion e je la istituzion che par leç e varès di jessi il centri de ricercje e de cognossince storiche dal Friûl, o sin a puest. Nus tocje tornâ a dî: «Mamma, ho perso il Friuli».
A proposit di savints, savês e mont academic, doman a Udin al tache ancje il Mimesis Festival. Arte, Filosofia, Diritto. Il program al è interessant e i materiâi di publicizazion a son preseôs, ma oviamentri a son dome par talian…
I reladôrs stes a son pe plui part talians, a ‘nd è ancje cuachidun di chenti e dome l’artist Tadej Pogačar, che al è sloven, al da, almancul su la fonde de cjarte di identitât, chel “quid” di internazionalitât che dispès si domande a iniziativis di cheste fate.
O tornìn a marcâ che la manifestazion nus somee interessante – e je la prime volte che e ven inmaneade – ancje se no podìn fâ di mancul di nasâ l’odôr di une sorte di version udinese di “Pordenone… sielzêt voaltris cuâl che al è il verp che us plâs di plui”.
Cjalant il program o cjatìn une robe interessante: te pagjine 18, là che si presente une conference in cont de “La filosofia di Miles Davis” il non de regjon “Friuli – Venezia Giulia” al devente “Friuli Venezia – Giulia”…
La manifestazion e je inmaneade di “Territori delle idee”.
Al vignarès di dî: «Lis ideis a son tantis – forsit! – ma i teritoris e la idee di teritori…dulà sono?»
Culachidun al podarà dî che almancul e je une liniute…
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn